SURSE: Direcția Națională Anticorupție s-a autosesizat în cazul dezvăluirilor Rise Project despre Dan Barna. Procurorii au deschis dosar penal in rem/ Barna: ”E foarte bine dacă au început verificarea”

Direcția Națională Anticorupție s-a autosesizat în cazul dezvăluirilor Rise Project despre Dan Barna, au declarat surse judiciare pentru G4Media.ro. Procurorii au deschis dosar penal in rem, cu privire la o posibilă faptă de fraudare a fondurilor europene. Altfel spus, la acest moment se cercetează faptele, nu anumite persoane.

Surse apropiate anchetei au explicat pentru G4 media.ro că dosarul clasat de DNA structura teritorială Alba ar fi cuprins doar o mică parte din cele dezvăluite de Rise Project. La rândul său, Dan Barna anunțase, după ce Departamentul de Luptă Anti- Fraudă al Guvernului (DLAF) a anunțat că face verificări, că a transmis la DNA documentele pentru a fi verificate motivând că nu are încredere într-o instituție subordonată premierului Viorica Dăncilă.

________________________________________________________________________________________________________________________

UPDATE 19.30: Președintele USR a afirmat, la o întâlnire cu zirariștii, că nu a primit o înștiințare oficială de la DNA privind o astfel de anchetă. ”Nu am primit nimic de la DNA. E foarte bine dacă au început verificarea, chiar eu am solicitat DNA verificarea faptelor”, a declarat Barna.

Context

Proiectele de incluziune socială cu bani europeni, „SES-am deschide-te”, „Punţi Comunitare” şi „Biblioteca Bunelor Practici. Concept Inovator de Dezvoltare a Mediului Rural”, în care a fost implicată şi firma Grupul de Consultanţă pentru Dezvoltare a lui Dan Barna, sunt verificate de Departamentul pentru Luptă Anti-Fraudă al Guvernului (DLAF), potrivit unui răspuns al DLAF la o solicitare de presă făcută de reporterii Riseproject.ro.

Beneficiarul proiectelor „SES-am deschide-te” şi „Punţi Comunitare” a fost Consiliul Judeţean Alba, iar beneficiarul proiectului „Biblioteca Bunelor Practici. Concept Inovator de Dezvoltare a Mediului Rural” a fost chiar firma lui Dan Barna. Proiectele au fost implementate în 2015. Un an mai târziu, Barna a devenit secretar de stat în cadrul Ministerului Fondurilor Europene şi a ieşit din firmă.

Riseproject.ro a publicat o anchetă privind modul în care au fost cheltuite fondurile europene din aceste proiecte. Investigaţia de presă arată, pe de-o parte, că firma lui Dan Barna ar fi direcţionat fonduri europene din cadrul acestor proiecte către sora sa şi prieteni, iar, pe de altă parte, faptul că, în calitate de consultant, firma lui Barna a avizat documente de plată, chiar dacă beneficiarii finali ai fondurilor ar fi comis nereguli, iar afacerile nu a fost sustenabile şi nu s-au dezvoltat.

Ce spune Dan Barna. Liderul USR a declarat pe un forum de discuţii al partidului că nu a existat nicio fraudă şi că ancheta de presă Riseproject.ro a fost făcută „la pont” în plină campanie electorală.

Poziția USR dată publicității joi seara:

”USR a luat notă de încă o verificare a contractelor pe care firma în care a fost partener președintele Dan Barna le-a derulat cu fonduri europene. Acestea au mai fost verificate de organismele intermediare și de autoritățile de management care nu au găsit niciun fel de nereguli financiare sau de oricare altă natură. Contractele au fost în regulă, așa cum a demonstrat rambursarea integrală a fondurilor, fără corecții financiare.

“Orice verificare și re-verificare a activității mele este binevenită. Am fost și rămân deschis și transparent, ca întotdeauna”, a declarat Dan Barna, candidatul USR PLUS la Președinția României.

USR apreciază răspunsul rapid al DLAF – o instituție din cadrul aparatului de lucru al Guvernului, în coordonarea Primului-Ministru Viorica Dăncilă – în aceeași zi cu solicitarea de informații a Rise Project.”

Citeşte aici investigaţia Riseproject.ro

Sursa Foto: Inquam Photos / Autor: Octav Ganea